Eskom waarsku oor verkiesingsplakkateArgieffoto: isdei.blogspot.com Verkiesingsplakkate kan op verskeie plekke in stede in regoor die land gesien word, soos kiesers gereed maak om op 3 Augustus hul kruisie in die munisipale verkiesing te trek. Eskom het Maandag gesê die praktyk van politieke partye om verkiesingsplakkate op lamppale en mini-substasies aan te bring, is gevaarlik en slegs gemagtigde personeel word toegelaat om op hierdie strukture te klim of aan hulle te werk. “Eskom wil graag alle politieke partye herinner aan die gevaar daarvan om plakkate op elektriese strukture aan te bring. Hierdie strukture dra lewendige elektriese toerusting en geleiers. Wanneer iemand te naby daaraan kom, of per ongeluk daaraan vat, kan dit lei tot direkte kontak met die elektriese stroom. Dit kan ernstige beserings veroorsaak en selfs dodelik wees,” het die kragverskaffer in ŉ verklaring gesê. Die maatskappy het gesê behalwe vir die gevaar daaraan verbonde om plakkate op elektriese strukture aan te bring, is dit ook ŉ oortreding van die Wet op Beroepsgesondheid en Veiligheid. “Sou iemand wat besig is om verkiesingsplakkate aan te bring met elektrisiteit in aanraking kom, kan jy vervolg word, beide strafregtelik en siviel,” het Eskom gesê.